En mand måtte onsdag aften på hospitalet som traumepatient, efter han af endnu ukendte årsager kørte i grøften på Hadsund Landevej i krydset ved Fjellerad Bygade i en varebil. Omstændighederne omkring uheldet er endnu ukendte, og politiet efterlyser vidner, der kan medvirke til en opklaring, lyder det fra vagtchef ved Nordjyllands Politi Karsten Højrup Kristensen. Bilen, en Mercedes Vito, blev opdaget af en ambulancefører, der var på vej tilbage efter en anden opgave. Det er endnu uklart, hvornår uheldet er sket, men bilen har ramt et autoværn, inden den landede i grøften. - Manden blev først fundet efter en kort eftersøgning, og han var synligt beruset, fortæller vagtchefen. Det har endnu ikke været muligt at afhøre manden, der for en sikkerheds skyld blev bragt til hospitalet som traumepatient. Han er uden for livsfare, men er indlagt med skader.

Referat:
En mand kørte onadag aften af ukendte årsager i grøften på Hadsund Landevej ved Fjellerad. Manden, der var synligt beruset blev bragt til sygehuset, og det har endnu ikke været muligt at afhøre ham. Politiet efterlyser vidner til uheldet, der er sket på en ukendt tidspunkt.